XX.5.2005
				Julkaistavissa heti

Laboratorioauto mittaa katupölypitoisuuksia tienpäällä
Kiinteiden mittausasemien lisäksi katupölymittauksia tehdään liikennevirran mukana tienpäällä. Liikkuvalla laboratorioautolla tehdyt mittaukset Helsingin keskustassa huhtikuussa osoittavat, että renkaiden nostattamat katupölypäästöt putoavat radikaalisti katujen puhdistuksen myötä.

Helsingin ammattikorkeakoulu Stadiassa on suunniteltu ja rakennettu liikkuviin mittauksiin soveltuva Nuuskija-auto. Mittauksia sillä on tehty muutaman vuoden ajan. Tämän vuoden huhtikuusta lähtien katupölypäästöjä on mitattu useamman kerran viikossa kierroksella Helsingin keskustassa. Näyte kerätään Nuuskijan vasemman takapyörän takaa.

”Nuuskija-autolla saadut alustavat mittaustulokset esimerkiksi Kaisaniemessä osoittavat, että hiekoitushiekan puhdistuksen ja katujen pesun myötä PM10-pitoisuudet putosivat viidenteen osaan siitä mitä ne olivat mittausten alussa ennen katujen pesua. Huhtikuun alussa PM10-pitoisuudet olivat 7 800 mikrogrammaa kuutiometrissä minuuttikeskiarvoina, kun kuukautta myöhemmin ne olivat pudonneet 1 500 mikrogrammaan kuutiometrissä”, sanoo mittauksia vetävä dosentti Liisa Pirjola Stadiasta.  

Liikkuvalla laboratorioautolla voidaan mittalaitteet siirtää helposti paikasta toiseen. Sen avulla voidaan mitata pitoisuuksia ja niiden muutoksia lähellä päästöjen syntypaikkaa.

”Nuuskijalla mitataan auton oman pyörän nostattamaa katupölyä noin 20 cm korkeudelta maasta. Tällöin mittaustulokset ovat luonnollisesti huomattavasti suuremmat kuin arvot, joita saadaan kadunvarsilla sijaitsevilta kiinteiltä asemilta ja joista yleensä ilmoitetaan tunti- tai vuorokausikeskiarvot.” 

Autojen pyörien nostattaman pölyn suoriin mittauksiin on kysyntää niin Suomessa kuin ulkomailla. Nuuskija-autoon suunniteltu ja rakennettu katupölyn keräysjärjestelmä on ainutlaatuinen maailmassa, ainoastaan USAssa on toinen samantapainen järjestelmä. Kehitystyö, josta Stadia on vastuussa, tehdään Nordic Enviconin koordinoimassa VIPEN-projektissa. Tutkimus on osa Tekesin käynnistämää FINE-teknologiaohjelmaa, jossa tutkitaan pienhiukkaspäästöjä ja kehitetään menetelmiä ja laitteita niiden vähentämiseen.  

Mittaustulosten hyödyntäjiä ovat esimerkiksi tutkimuslaitokset sekä ympäristöasioista, tienpidosta ja liukkaudentorjunnasta vastaavat viranomaiset, katujen puhtaanapitolaitteita myyvät ja käyttävät yritykset, auto- ja rengasalan yritykset. 

”Pienhiukkaspäästöt ovat merkittävä ihmisten terveyteen vaikuttava haitta. On esitetty arvioita, että Euroopassa jopa satoja tuhansia ihmisiä kuolee vuosittain ennenaikaisesti pienhiukkasten takia”, toteaa Liisa Pirjola. 

Lisätietoja: Liisa Pirjola, puh. 040 731 8045, liisa.pirjola@stadia.fi

Tekes on yliopistojen, tutkimuslaitosten ja yritysten haastavien tutkimus- ja tuotekehitysprojektien aktivoija ja rahoittaja. Tekesin toiminta tähtää yhteiskunnan hyvinvointiin, viennin kasvuun ja teollisen pohjan laajentamiseen. Tekes on mukana luomassa uusia yrityksiä ja työpaikkoja.